Баротерапия

Баротерапия (грекше baros — ауырлық және therapeіa — емдеу) — емдеу мақсатында төменгі немесе жоғары атмосфералық қысымды қолдану. Баротерапия вакуумды барокамера немесе компрессиялы барокамера көмегімен жүргізіледі. Баротерапияның негізгі емдік механизмі тері жабындысындағы қантамырлар мен олардың капиллярлар торына, организмнің тереңде орналасқан тіндеріне өзгертілген атмосфералық қысыммен әсер етуге негізделген. Оның жалпы Баротерапия және жергілікті Баротерапия деген 2 түрі бар. Жалпы Баротерапия — арнайы барокамераларда жүргізіледі. Ол ұзақ уақыт бітпеген жарақаттар мен жараларды, гипоксияны, гипертониялық, коронарлық ауруларды, Кессон ауруын, т.б. емдеуге қолданылады. Жергілікті Баротерапия — дененің шектеулі бір бөлігіне ғана қолданылады, ол үшін, мыс., қарапайым мед. банкілер пайдаланылады. Баротерапияны жүргізу тәсілі және мөлшері әр науқасқа жеке тағайындалады. Егер науқас туберкулез, гемофилия, қатерлі ісік ауруларымен ауырса немесе адам организмі қан кетуге бейім болса, сондай-ақ, жүктілік кезінде науқасты Баротерапиямен емдеуге болмайды.
Қазақ Энциклопедиясы

 Дереккөздер 

Сыртқы сілтемелер
Баротерапия туралы

Санат:Физиотерапия